
# Рөстәм Миңнеханов: "ЛУКОЙЛ" компаниясе Татарстанда тулыканлы тормыш белән яши"

*30.10.2012*“ЛУКОЙЛ” белән “Татнефть” тыгыз элемтәдә яши. Әлеге компанияләрнең авыр нефть ятмаларын үзләштерү буенча зур тәҗрибәсе бар. Хәзерге вакытта “Татнефть” белән “Лукойл”ның Татарстаннан читтә бергәләп эшчәнлек алып бару мөмкинлеге карала. Бу мәсьәләдә уртак карарга килүгә якын торабыз”. Бүген “ ЛУКОЙЛ” нефть компаниясе” ААҖ президенты Вагит Алекперов белән очрашудан соң ТР Президенты Рөстәм Миңнеханов журналистларга шулай дип белдерде. Очрашу ТР Хөкүмәт йортында узды.


Республика башлыгы һәм “ЛУКОЙЛ” президенты белән әңгәмә барышында каләм ияләрен Татарстан белән әлеге эре нефть компаниясенең хезмәттәшлек перспективалары кызыксындырды. Рөстәм Миңнеханов авыр калдыкларны эшкәртү буенча тәҗрибә проектын, шулай ук яңа типтагы насослар буенча инвестицияле проектны гамәлгә ашыруда “ЛУКОЙЛ” белән хезмәттәшлеккә зур өметләр баглануын җиткерде. “”ЛУКОЙЛ” Татарстанда тулы канлы тормыш белән яши”, -дип ассызыклады республика башлыгы.


Россиянең иң эре инновацияле нефть компаниясе булган “ЛУКОЙЛ” бүген дөньяның 45 илендә тәкъдим ителгән. “ЛУКОЙЛ” төркеменә караган “РИТЭК” җәмгыяте Татарстан территориясендә нефть ятмаларын үзләштерүдә катнаша. Рөстәм Миңнеханов әлеге компаниянең Татарстанда эшләүче кече нефть компанияләре арасында иң эресе булуын ассызыклап, кече компанияләрдә табылган нефтьнең 15 проценты аның өлешенә туры килүен искәртте. 1992 елдан бирле эшләүче “РИТЭК” (Россия инновацияле ягулык-энергетика компаниясе) исеменнән үк күренгәнчә инновацияле компания. “ЛУКОЙЛ” компанияләр төркемендә югары нәтиҗәле киләчәк технологияләрен эшләү һәм кулланылышка кертү бурычы нәкъ менә “РИТЭК”ка йөкләнгән.


Моннан тыш, “ЛУКОЙЛ”ның Татарстанда автомобильләргә ягулык салу станцияләре челтәре эшли. Вагит Алекперов журналистлар белән аралашу вакытында республика территориясендә АЗСлар челтәрен үстерү белән кызыксынуларын белдерде.


Ул инвестицияләр салу өчен Татарстанны “ЛУКОЙЛ” өчен өстенлекле төбәк дип атады. Вагит Алекперов бүген Татарстанда компания инвестицияләр сала торган объектлар булуга игътибар юнәлтеп, алга таба өстәмә участокларны инвестицияләү мәсьәләсе каралуын җиткерде. Бу участокларның зур рисклы, катлаулы булуын ассызыклап, аларның зур игътибар соравын, шуңа күрә хәзер фәнни потенциал белән тыгыз эш алып барылуын сөйләде.


“ЛУКОЙЛ” төп эшчәнлек профиленнән тыш, Татарстан территориясендә социаль проектларны тормышка ашыруда да катнаша. Аерым алганда, Борынгы Болгар һәм Свияжски утрау-шәһәрен торгызуда, социаль-мәдәни проектларга грантлар бирүдә катнаша. Компания президенты Вагит Алекперов республикага бу сәфәре барышында Свияжскида булачак, шулай ук “Пирамида”да “РИТЭК” ААҖ һәм “ЛУКОЙЛ”ның ТР да хәйрия фонды оештырган социаль һәм мәдәни проектларның III бәйгесе җиңүчеләрен бүләкләүдә катнашачак.



*ТР Президенты матбугат хезмәте*
Рөстәм Миңнеханов: "ЛУКОЙЛ" компаниясе Татарстанда тулыканлы тормыш белән яши"